# Mari Kelenn

| ◄ Ann ter groeg kabluz | Mari Kelenn | Garan ar Briz ► |
Selaouet holl hag a klewfet
Ur werz ’zo a-newez savet ;
 Ur werz ’zo a-newez savet,
Da Vari Gelenn ez e gret.
 Da Vari Gelenn ez e gret,
A deuz hi mamm-baour dioueret :
 Hi zad hen euz hi debauchet
Da vonet gant-han da gousket.
 Seiz bloas eo bet gant-han ’kousket,
Seiz bugel ’nn ez-han deuz ganet.
Na Kelenn-goz a lavare
D’he verc’h Mari, un de a oe :
 — En bourk Burtul ’zo ur retret.
Me ho ped, Mari, da vonet ;
 Me ho ped, Mari, da vonet,
Marteze a vefet zalwet ;
Marteze a vefet zalwet,
Rag ewit-on-me na vinn ket. —
 Mari Gelenn, vel ma klewaz,
Da wisko hi dillad a ieaz ;
 Da wisko hi dillad eo et,
Da vont da Vurtul d’ar retret.
 Mari Gelenn a lavare, En bourk Burtul pa arrue :
 — Ez ian da vonet d’ann daoulin
Dirak Jezuz, ma mestr divin ;
 Hag a-rok mont da govesat,
Ma c’houllinn pardon wit ma zad. —
 Mari Gelenn a ia brema
Da goves gant ar joaüsa.
 Da zeiz belek deuz kovesed,
Hep kahoud absolvenn er-bed ;
 Hini ann-ezhi n’absolvje,
Rag ma lavar ar wirione.
 Pa oa gant ann hent o tonet,
Ur belek iaouank deuz kavet :
 — Mari Gelenn, d’in leveret,
Pelec’h er giz-ze m’a ’z oc’h bet ?
 Rag bet ez oc’h un tu-bennag,
Pa ’ma ’nn dour war ho taoulagad ? —
 — Bet ’on ’n bourk Burtul, er retret,
Da zeiz belek ’m euz kovesaet :
 Da zeiz belek ’m euz kovesaet,
Met hep kahoud absolvenn ’bed. —
 — Mari Gelenn, deut war-ho-c’hiz,
Wit ma ’z aimb hon daou d’ann iliz. —
 Hema ’zo ur belek iaouank,
Hen euz gant-hi nec’h ha tourmant.
 Bars ann iliz p’eo arruet,
Da Vari Gelenn ’n euz laret :
 — Mari Gelenn, kovesaët,
Ha na nac’het pec’het er-bed. —
 — Ar c’henta bugel a c’hanis,
En krafenn ann tan hen pakis ;
 En krafenn ’nn tan ’m oa-han paket,
Ha ma zad a zo d’in kiriek.
Hag ann eil bugel a c’hanis,
Endann ann oaled hen plantis,
 Ha ma zad a oe d’in kiriek,
Grit ho polante em andret ;
 Grit ho polante em andret,
Pa ve ’n tan larfac’h d’in monet ! —
 — Mari Gelenn, deportet c’hoas.
Ma torchinn ’r gliz war ma bizaj ;
 Ma torchinn ’r gliz war ma bizaj,
Wit ma c’halon ’zo fatig-braz ! —
 — ’R bevare bugel a c’hanis,
Bars en leur-ann-ti hen plantis ;
 En leur-ann-ti ’m euz-han plantet,
Ha ma zad a zo d’in kiriek.
 Ar bempvet bugel a c’hanis,
Endann troad ann daol en plantis ;
 Ar c’houec’hvet bugel a c’hanis,
Endann ann treuzou hen plantis.
 Ar seizvet, gassis d’ar jardin,
Hep biskoas na c’houvezaz den. —
 — En han’ Doue, deportet c’hoas,
Ma torchinn ’r gliz war ma bizaj ;
 Ma torchinn ’r gliz war ma bizaj,
Rag ma c’halon ’zo fatig-braz ! —
 — Grit ho polante em andret.
Ma c’hovezion a zo gret. —
 — Mari Gelenn, d’in lavaret,
N’oc’h euz ket un arc’h alc’houezet ? —
 — Eo, du-ma ’zo ’n arc’h alc’houezet. — — En hounnes, Mari, ez iefet.
 En hounnes, Mari, ez iefet ;
Ha na larfet da den er-bed.
 A-benn ur bloa me arruo,
Neuze, Mari, m’ho absolvo. —
He-ma ’zo ur belek iaouank
Hen euz gant-hi nec’h ha tourmant;
 Ha pa oa ar bloa achuet,
Da welet ez e bet deuet.
Ann arc’h pa ’z eo bet digorret,
Netra en-hi na zo kavet,
 Met un tamik euz hi c’halon,
Marteze ’vel boed ur graouenn :
 Marteze ’vel boed ur graouenn,
Un dra derrupl oa da gomprenn !
 ’N he vouchouar ’n euz-han laket,
Da vourk Burtul gant-han eo et :
 Da vourk Burtul gant-han eo et,
War vur ’r vered ’n euz-han laket ;
 War vur ’r vered ’n euz-han laket,
D’ofernia wit-hi ez eo et. . . . . . . . . . . . . . . . . . . . . .
 Belek bourk Burtul’ a lare
D’ann aotro ar Fleur en de-se :
 — Mar trec’h ’l mal-bran war ar goulm-wenn,
’Z aï Mari ha te d’ann ifern ! —
 Dre c’hraz Doue hag ann Drindet, Ar goulmik-wenn ’deuz gonezet ;
 Ar goulmik-wenn ’deuz gonezet,
’Nn aotro ar Fleur ’zo delivret !
 ’Nn aotro ar Fleur ’zo delivret,
Ho daou d’ar baradoz int et.
 Et int ho daou dirag Doue,
Ha graz d’imb holl da vont iwe !
Kanet gant Mari-Anna Ann Noan, paourez-koz, parroz Duault.